Raġel arrestat b'rabta ma' droga Fl-aħħar sigħat il-Pulizija ta' Kontra d-droga arrestat raġel ta' 31 sena residenti l-Belt Valletta wara li nstab fil-pussess ta' ammont ta' droga kokaina u ħaxixa tal-kannabis. Wara informazzjoni li waslet għand il-Pulizija, ilbieraħ, uffiċjali għamlu tfittxija ġewwa kamra f'lukanda f'San Ġiljan. Waqt din it-tfittxija, instabu ammont ta' pakketti ta' droga suspettata kokaina u ħaxixa tal-cannabis, flimkien ma' ammont konsiderevoli ta' flus kontanti. Minn tfittxijiet oħra li saru fir-residenza tal-persuna fil-Belt, instabu xi pakketti oħra b'sustanza suspettata ħaxixa tal-cannabis u oġġetti oħra relatati mal-abbuż tad-droga. Ir-raġel qiegħed jinżamm arrestat fil-Kwartieri Ġeneral tal-Pulizija, il-Floriana, u mistenni jitressaq il-Qorti taħt arrest illum għall-ħabta tal-10:00 a.m quddiem il-Maġistrat tal- Għassa Natasha Galea Sciberras. L-investigazzjonijiet tal-pulizija għadhom għaddejjin.